SHBA: Tetori shënoi nivelin më të lartë të papunësisë në 26 vjet
Presidenti nënshkroi dje një projektligj stimujsh prej 24 miliard dollarësh, i cili do të zgjasë periudhën e kompensimit për të papunët
Presidenti amerikan Barak Obama thotë se shifrat e reja tregojnë se niveli i papunësisë është rritur në muajin tetor, çka tregon se sfidat vazhdojnë. Siç njofton korrespondenti i Zërit të Amerikës Kent Klain nga Shtëpia e bardhë, 10,2 përqind papunësi është niveli më i lartë i arritur që nga viti 1983. Pak pas publikimit të shifrave, presidenti Obama tha nga Shtëpia e Bardhë se ekonomia amerikane ka ende punë për të bërë për të reduktuar papunësinë. Departamenti i Punës thotë se 15,7 milion amerikanë ishin pa punë në tetor. 190 mijë vende pune u humbën muajin e kaluar në Shtetet e Bashkuara nga 219 mijë që u humbën në shtator. Ky ishte muaji i 22-të me radhë që ekonomia ka vazhduar të humbë vende pune, rënia më e madhe në 70 vjet që janë regjistruar të dhënat. Megjithatë, numri i vendeve të humbura të punës ka rënë që nga janari kur arriti kulmin me 700 mijë. Disa ekonomistë thonë se papunësia mund të arrijë në 10,5 përqind deri vitin e ardhshëm meqenëse punëdhënësit ndjehen ende të pasigurt për të punësuar. Ekonomisti Xhejms Shag thotë se dobësia në tregun amerikan të punës pritet të vazhdojë. Rritja e papunësisë vjen në një kohë që ekonomia amerikane po tregon shenja rritjeje. Prodhimi i përgjithshëm vendor amerikan u rrit me 3,5 përqind nga korriku deri në shtator, dhe presidenti Obama thotë se duhet më shumë punë për të rifilluar punësimin. Presidenti nënshkroi dje një projektligj stimujsh prej 24 miliard dollarësh, i cili do të zgjasë periudhën e kompensimit për të papunët me 20 javë. Zoti Obama thotë se legjslacioni shkurton gjithashtu taksat për bizneset në krizë dhe u jep kredi në taksa blerësve të shtëpive deri në prill. Ai thotë se këshilltarët e tij ekonomikë po shqyrtojnë edhe ide të tjera për të krijuar vende pune dhe nxitur ekonominë amerikane. Ligjvënësit republikanë thonë se rritja e papunësisë tregon se plani për stimulimin e ekonomisë i presidentit Obama nuk po funksionon. Demokratët thonë se humbjet do të kishin qenë më të mëdha nëse ky plan nuk do të ishte zbatuar. //bsa//